b'\n_START_ARTICLE_\nAntonov kri\xc5\xbe\n_START_PARAGRAPH_\nAntonov kri\xc5\xbe, tudi kri\xc5\xbe tau oziroma kri\xc5\xbe tav in Fran\xc4\x8di\xc5\xa1kov kri\xc5\xbe je kri\xc5\xbe v obliki gr\xc5\xa1ke oziroma hebrejske \xc4\x8drke tav, T._NEWLINE_Antonov kri\xc5\xbe se imenuje po svetem Antonu Pu\xc5\xa1\xc4\x8davniku, sicer pa ima poseben pomen v Svetem pismu, v zgodovini umetnosti pa dolgo tradicijo. Kri\xc5\xbe tav se v kr\xc5\xa1\xc4\x8danstvu pojavi \xc5\xbee na samem za\xc4\x8detku. Najstarej\xc5\xa1i spisi, ki govorijo o kri\xc5\xbeu, na katerem je umrl Jezus, ga opisujejo v obliki \xc4\x8drke T oziroma kot sestavljenega iz pokon\xc4\x8dnega in pre\xc4\x8dnega tramu z majhnim koli\xc4\x8dem na vrhu. Pape\xc5\xbe Inocenc III. je Antonov kri\xc5\xbe na \xc4\x8detrtem lateranskem koncilu leta 1215 vpeljal kot znak pokore._NEWLINE_Danes se T-kri\xc5\xbe najpogosteje pojavlja v zvezi s svetim Fran\xc4\x8di\xc5\xa1kom Asi\xc5\xa1kim, ki ga je svojim bratom predpisal kot redovno obla\xc4\x8dilo (habit). Pri iztegu rok se tako obla\xc4\x8dilo oblikuje v kri\xc5\xbe. \xc4\x8clovek, ki ga nosi, s tem postane \xc5\xbeivo razpelo. Sveti Fran\xc4\x8di\xc5\xa1ek naj bi svoje brate s to podobo pogosto spominjal na njihovo nalogo._NEWLINE_Fran\xc4\x8di\xc5\xa1ek je ta znak tudi sicer pogosto uporabljal. Risal ga je na hi\xc5\xa1e, zidove in drevesa. Z njim je blagoslavljal domove in podpisoval pisma. Pomenil mu je simbol izbranega od Boga, kot je opisano v 9. poglavju knjige preroka Ezekiela (Ezk 9)._NEWLINE_V drugih starih kulturah, ki so uporabljale ta znak, je predstavljal \xc5\xbeivljenje, ponovno vstajenje, reinkarnacijo in krvno \xc5\xbertvovanje. Danes so tovrstni kri\xc5\xbei redki, ostalo jih le \xc5\xa1e nekaj, npr. na otoku Tory v okro\xc5\xbeju Donegal, Irska.'